AUBERIVE  ( 9 )           An Trede Arc'h  ( 4 )     da Ray Bradbury     " Kontet eo bet an amzer , hag en em brientin a zleomp ober ur veaj hir ... "Laurence Freeman - " Jezuz , Mestr Hon Diabarzh "    "  Degouezhout a rejomp en diwezh en ul lec'h ma oa bet an ti ennan . Peurziskaret e oa ar ranngêr en e fezh ... A-vec'h e veze damwelet hed-tro ar porzh ... Klask a raen merkoù bennak dindan an atredoù  . "  Philippe Le Guillou - " Tour-Meur Lonveigh " , 1 , 3            14 - Dre vurzhud , e oa difluket un dorn a-ziwar dismantroù kerbenn gozh " Ar Roc'h " , troet breman da dachennad zifennet , hag en doa tennet anezhi a-daol-trumm eus krabanoù soudarded ha paotred c'hagn Edom ( 5 ) .  Bec'h o doa bet , hi hag he salver kevrinus , o tec'hel diouzh ar chase nevez-man bet graet d'an " Iloted " ( 6 ) . Redek a rejont evel un tenn , o tapout hed o divharr .  Seblantout a rae he ambrouger yaouank gouzout mat holl ar vilendalloù niverus bet kleuzet e-pad rouestl ar brezel-diabarzh : kaset e voent gant o zamm galoup d'un ti-annez hanterziskaret eus ar fabourzioù , ma voe klasket repu ennan ganto .  Ti ar re gozh e oa , hini ar vakansoù hanv e Breizh ...  N'he dije ket bet gouest d'e anavezout diarvar , diouzh ma wele-en evel ur spes e-kreiz endro reveulziet an Diskuliadur . Savadurioù kouezhet en o foull , ha freuzet kej-mesk .  Harp  ouzh aspadennoù ur voger wechall , ma veze degaset d'he c'houn , ouzh e welout a-dreuz poultr ar goulou-deiz , diduelloù plijus he bugaleaj , en em gavas e oa gwelloc'h eviti .  Galloudek-vras e oa manet hec'h anien-dreuzvevan . A-drugarez dezhi , e tivorfilas raktal he spered . Trec'h e veze breman war an taol pounner en doa skoet he c'halon , hag ez adkavfe ivez buan he nerzh kent .       15 - Met , pa veizas e oa ken euzhus an enkadenn ma veze enni , pa santas , en he c'hichen , bezans ur c'hrouadur ken hakr ha divalav e zremm , koenvet-holl , gant ur bern burbu warni , e oa lakaet he gwad da drein e gwelien !  Mennout a reas tec'hel kuit a-nevez , diratozh a-grenn , gant ur fulor ruz enni , gouez he fenn , da chom bev !         16 -  Ar yaouankan eus he bugale e oa , an arzour e galon ken tener ma veze bet roet dezhan an hevelep anv-badez hag e dad .  He aelig kaezh e oa, he c'harantez !  Kendrec'het e oa bet abaoe pell , e oa bet lazhet he faotr , muntrad un tonkadur garv , e-pad un emsavadeg .  Koulskoude , he doa klasket hep ehan ur roudenn ziwezhan war e lerc'h .  Neuze , ken lies gwech ma zeue a-benn , evel hiziv , da blegan anezhan , pa felle dezhi mont war-c'horre  , e lare dezhi Fred ez ae re aes , marteze , da lonkan kelien ha da heul falshunvreoù ...  Souezhet-mik , e taolas ur skrij !  " Yann ... Yann ...  Dirollet he doa da ouelan he gwalc'h gant al levenez , barret ganti evel drastet gant ar boan war un dro , sabatuet o welout anezhan dirazi .  " Kredin a rae din e oas marvet , ez anzavas dezhan en diwezh , daoulinet e-tal dezhan , o seblantout pedin hag aspedin anezhan , o skuilhan daeroù puilh dirak trolinennoù heugus he mabig , bet gwechall ken kaer hag an nenv .  " Mammig , a respontas dezhi , nec'het . Gouzout a raen e strivfent d'az lakaat da vont "er-maez " .  " Ne vijes ket bet an hini gentan d'an oad-se . Kontet o deus ouzhit pikoloù gevier . Hag ouzhin-me ivez , emezan c'hoazh dezhi doaniet , berr warnan .  En em zizober o deus diouzh unan bennak a c'hoantae ma vefe diarbennet o torfedoù . "  " Gwel , n'eo ket dic'hallus dimp bevan dre-man .  Ne zeue ket a-benn d'e gredin , koulskoude .  Difronkan a reas .  Rannet ' oa he c'halon , ha ne c'hellas ket , gant he mouezh moug , respont dezhan .  " Ken diaes eo stourm ouzh ur poread evel-se . Dleet 'oa d'ar planedenn a-bezh bezan bet kontammet e div pe deir sizhun ...  Pistri an aer , liv arc'hris , leuniet gant poultrennoù metalek , a lakae merkoù lin-brein da lufran muioc'h c'hoazh  war e zremm zivi , distreset .  Nag a fent e oa da welout , war e glopenn , ur gasketenn boultrek eus Arme ar Silvidigezh !  E zaouarnigoù mac'hagnet a zalc'he kloz outan un draig lous dister edo o paouez dastum war an douar , evel un aspadenn druezus deuet eus ur marevezh a seblante hiziv aet da get .  " N'ac'h eus ket sonj eus Diana ?  Merc'h an amezeien e oa , e garantez gentan .  Marvet-hi , ivez , emichans ...  Ur skrign gloazus  a reas , hag a hanvalas bezan , gant ar verc'hodenn baour e pilhoù , ar sin nemetken eus e dristidigezh vras .  " Hogen perak , va mab ?  " Perak ? , he doa adlavaret dezhan hep kompren .  Hag e veze abafet , peurvantret he doare .  Ne gredas ket trein e sell war e du .  " Sonjal a raen ne oa nemet euzhtud war-c'horre , a valbouzas en diwezh .  Ne respontas ket dezhi ar paotr .  Kridiennoù a hejas anezhan . Ur goulaouenn vlin dianav a baras war e zaoulagad wenn , glebiet a zaeroù zispi .  Krenan a reas an derzhienn e groc'hen zislivet .      ( da vezan kendalc'het )    ___    DAN AR WERN -  Auberive  ( Trede Kelc'h ) - 9 -  An Trede Arc'h  ( 4 ) - 1992 / 1993 - Pep gwir miret strizh / All rights reserved / Tous droits réservés . E Brezhoneg / Version Bretonne . "  Auberive  " , Copyright 2006 .    ___   Notennoù  :  5 - Amaziaz , Roue Juda , war-dro 800 bloaz kent Hon Salver Jezuz-Krist , a aloubas krenvlec'h an Edomed , anvet " Ar Roc'h " ( Petra ) .  6 - Anv roet da sklaverien Sparta .   ___     "  Ne vevo den ebet el lec'h-man , ha Mab an den ne raio ket e annez evel estren ennan  . "  Jeremiaz , 50 , 40 .